     ส่วนตัวเป็นคนที่ชอบทานบะหมี่เกี้ยวอยู่แล้ว มาเชียงใหม่ก็มีโอกาสได้ทานหลาย ๆ ร้าน ร้านก่อนหน้านี้ค่อนข้างผิดหวัง วันนี้ได้ลองมาทานอีกร้านหนึ่งที่อยู่ในย่านถนนนิมมานเหมินทร์ ดูจากจำนวนรีวิวแล้วต้องถือได้ว่าไม่ธรรมดา ซึ่งร้านนี้นอกจากจะมีบะหมี่เกี้ยวแล้วยังมีเมนูอื่น ๆ ให้ลองอีกหลายอย่าง ข้าวก็น่าสน แต่ที่เห็นขึ้นชื่อคงจะหนีไม่พ้นซุปกระดูกหมูร้านนี้ ใครมา ใครก็สั่ง ไม่ว่าจะใส่ลงไปในชามก๋วยเตี๋ยว หรือจะสั่งแยกซดน้ำร้อน ๆ ก็อร่อยไม่แพ้กัน

     สุดยอด@นิมมาน ตั้งอยู่ในซอยริมถนนนิมมาน ตรงข้ามซอย 13 หรือซอยข้าง ๆ ฮิลล์ไซด์คอนโดนั่นเอง เข้ามาไม่ไกลครับ ประมาณ 20 เมตร แต่จะหาที่จอดรถยากสักหน่อย การเดินทางก็ให้ตั้งหลักที่แยกรินคำ หรือแยกห้าง Maya แล้วขับรถตรงมาตามถนนนิมมานเหมินทร์ ร้านนี้จะอยู่ในซอยทางขวามือครับ บรรยากาศร้านเป็นตึกแถวคูหาเดียว ภายในร้านมีเก้าอี้ไม่ถึง 10 โต๊ะ มีทั้งโต๊ะยาวสีขาว และโต๊ะเล็ก มีป้ายบอกราคาอาหารชัดเจน รวมถึงเล่มเมนูให้ดูกันก่อนที่จะสั่งด้วย วันจันทร์-ศุกร์ ร้านเปิดตั้งแต่เวลา 08.00 น. - 21.00 น. ส่วนวันอาทิตย์ เปิด 08.00 น. - 18.00 น. (หยุดทุกวันเสาร์) สามารถโทรศัพท์สั่งอาหารได้ที่เบอร์ 053-216416 หรือ 081-6488238 ครับ 

     มาดูทางด้านเมนูอาหารของทางร้านกันบ้าง ถึงแม้จะเป็นเพียงร้านก๋วยเตี๋ยวเล็ก ๆ แต่ดูจากเมนูอาหารแล้ว มีความน่าทาน ถือว่าทำเมนูออกมาได้ดี และมีรูปประกอบ อาหารก็ค่อนข้างหลากหลาย ไม่ได้มีดีแค่บะหมี่เกี้ยว หรือซุปกระดูกอย่างที่เคยได้ยินมา มีทั้งข้าวหมูแดง ข้าวหมูกรอบ ข้าวต้มหมู ข้าวมันไก่ ข้าวยำหมูแซ่บ และมีเมนูแปลก ๆ สะดุดตาอยู่อย่างคือ มาม่าคลุกฝุ่น เอ๊ะ!! เป็นยังไงนะ คราวหน้ามาต้องลองสักหน่อยแล้ว สำหรับราคาอาหารก็ไม่แพงเลย เริ่มต้นที่ 35 บาท ไปจนถึงแค่ 40 บาท เท่านั้น ใครจะใส่อะไรเพิ่มเป็นพิเศษก็เลือกได้เลยมีหลายอย่างด้วยกัน

     สำหรับวันนี้ความจริงแล้วตั้งใจจะมาลองบะหมี่เกี๊ยว และซุปกระดูกเลื่องชื่อ เนื่องจากก่อนหน้านี้ไปทานร้านบะหมี่เกี๊ยวมาอีกหนึ่งร้าน รสชาติค่อนข้างผิดหวัง มาวันนี้จึงค่อนข้างหวังนิด ๆ ไหน ๆ ก็มาแล้ว จึงถือโอกาสลองข้าวไปด้วยเลย มาดูกันว่าวันนี้ผมสั่งอะไรบ้างครับ

     - บะหมี่เกี๊ยวหมูแดง (40 บาท) คุณภาพเกินราคาจริง ๆ ชามนี้ เกี๊ยวชิ้นใหญ่ ใหญ่กว่านี้อีกนิดผมคิดว่าเป็นเกี๊ยวซ่าและ วัตถุดิบแต่ละอย่างในชาม ถือว่าพิถีพิถันพอสมควร ทั้งเกี๊ยว บะหมี่ และหมูแดง ชิ้นโต ๆ ทำได้สวยทีเดียว ประกอบกับน้ำซุปก๋วยเตี๋ยวที่กล่มกล่อมลงตัว ทานร้อน ๆ ชามนี้ไม่ต้องปรุงอะไรมาก รับรองอร่อยถูกใจครับ

     - ข้าวหมูกรอบ (40 บาท) จากบะหมี่ เรามาลองกันที่หมูกรอบดูบ้าง สั่งเป็นข้าวหมูกรอบก็แล้วกัน เสริฟมาได้ค่อนข้างน่าทาน ราดน้ำมาซะเต็มเลย ปกติผมชอบราดน้ำราดน้อย ๆ แต่พองาม ดีนะที่น้ำราดรสชาติดี อร่อย หมูกรอบชิ้นใหญ่ ทอดมาได้สวยเช่นเดียวกัน ทานกับน้ำจิ้มของทางร้าน ซดน้ำซุปร้อน ๆ เป็นอีก 1 เมนูที่น่าสนใจอยากให้มาลองกันครับ

     - ซุปกระดูกหมู (35 บาท) ชอบน้ำซุปรสชาตินี้นะ กล่มกล่อม ลงตัว ทางด้านกระดูกหมูใส่มาชิ้นใหญ่ ๆ 3 ชิ้น เต็มชามเลย และแต่ละชิ้นนี่ไม่ได้มีแค่กระดูกติดเนื้อมานิด ๆ นะครับ มีเนื้อติดมาเยอะมาก เรียกได้ว่าผมสั่งชามนี้มาชามเดียว ทานอิ่มได้เลยทีเดียว ที่สำคัญเนื้อเปื่อยกำลังพอดี ทานร้อน ๆ พร้อมข้าวสวยสักถ้วยนะ อึ้มมมมม....ฟินครับ

     สุดท้ายคงเป็นเรื่องการบริการ เมนูมีให้ที่โต๊ะ จะสั่งอะไรทานอะไร เขียนแล้วยื่น น้ำดื่มมีไว้ให้บริการตัวเองครับ

สรุป  - รสชาติ 4.5/5
        - บรรยากาศและความสะอาด 4/5
        - การบริการและความรวดเร็ว 4.5/5
        - ความคุ้มค่าและราคา 5/5 
     โดยรวม 4.5 เต็ม 5 (วันนี้แขวนไปที่ 5 ดาวเลยครับ ส่วนตัวค่อนข้างชอบ)

     ปล. เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านที่มีลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#766)